تۈركىيەنىڭ رايونغا قاراتقان ئومۇمىي سىياسىتى رايون دۆلەتلىرىنىڭ مۇستەقىل، سىياسىي ۋە ئىقتىسادىي مۇقىملىققا ئىگە، ئۆزئارا ۋە قوشنىلىرى بىلەن ھەمكارلىق ئورناتقان، خەلقئارا جەمئىيەت بىلەن بىر گەۋدىلەشكەن شۇنداقلا دېموكراتىك قىممەت – قاراشلارنى قوبۇل قىلغان دۆلەتلەر سۈپىتىدە مەۋجۇتلۇقلىرىنى داۋاملاشتۇرۇشلىرىنى قوللاپ – قۇۋۋەتلەشتىن ئىبارەت. تۈركىيە بۇ سىياسىتى سايىسىدا رايون دۆلەتلىرىنىڭ مۇھىم بىر شېرىكىگە ئايلاندى. تۈركىيەنىڭ رايونغا قاراتقان جامائەت دىپلوماتىيەسى پائالىيەتلىرى مەدەنىيەت، مائارىپ، مېدىيا ۋە تەرەققىيات ياردەملىرىگە مەركەزلەشكەن بولۇپ، بۇ دائىرىدە تاشلانغان دەسلەپكى قەدەملەرنىڭ بىرى 1993 – يىلى خەلقئارا تۈرك مەدەنىيىتى تەشكىلاتى (تۈركسوي) نىڭ قۇرۇلۇشى بولدى. تۈركسويغا تۈركىيە، ئەزەربەيجان، قازاقىستان، قىرغىزىستان، ئۆزبېكىستان ۋە تۈركمەنىستان بىلەن بىرلىكتە شىمالىي قىبرىس تۈرك جۇمھۇرىيىتى رەسمىي ئەزا، رۇسىيە فېدېراتسىيەسىگە قاراشلىق 6 ئاپتونوم جۇمھۇرىيەت ۋە مولدوۋاغا قاراشلىق گاگاۋۇز ئاپتونوم جۇمھۇرىيىتى كۆزەتكۈچى ئەزادۇر.
LOC: تۈركمەنىستان LOC: تۈركىيە LOC: ئۆزبېكىستان LOC: رۇسىيە